KIRJALLINEN KYSYMYS P-3741/02 esittäjä(t): Miet Smet (PPE-DE) komissiolle. Budjettikohdan B2-142 määrärahojen käyttäminen.



Virallinen lehti nro 137 E , 12/06/2003 s. 0240 - 0240



KIRJALLINEN KYSYMYS P-3741/02 esittäjä(t): Miet Smet (PPE-DE) komissiolle (12. joulukuuta 2002) Aihe: Budjettikohdan B2-142 määrärahojen käyttäminen Komissio ehdottaa 4 miljoonan euron sitoumusmäärärahojen siirtämistä Equal-ohjelman budjettikohdasta B2-142 siten, että tällä summalla samoin kuin muilla siirrettävillä määrärahoilla tuetaan sellaisten kalastusalusten ja kalastajien uudelleenjärjestelyä, jotka vuoteen 1999 saakka olivat riippuvaisia Marokon kanssa tehdystä kalastussopimuksesta. Komissio ehdottaa myös 123 miljoonan euron maksumäärärahojen siirtämistä yhdessä eräiden muiden budjettikohtien määrärahojen kanssa EU:n solidaarisuusrahastoon, jonka varoja on tarkoitus käyttää tämän vuoden elokuussa aiheutuneiden tulvavahinkojen korvaamiseen Saksassa, Itävallassa ja Tekin tasavallassa. Kun komissio vahvistaa, että Equal-ohjelman määräahoissa on ylijäämiä, voiko komissio samalla ilmoittaa, mistä se johtuu? Voiko komissio todistaa, että epäonnistuminen mainittujen määrärahojen täydellisessä hyväksikäytössä ei johdu sen omista hankalista menettelyistä, jotka eivät rohkaise mainitun aloitteen potentiaalisia tuensaajia käyttämään näitä varoja? Voiko komissio ilmoittaa, mikä voisi olla paras tapa saavuttaa Equal-ohjelman tavoitteet, joiden vuoksi tämä aloite kuuluu EU:n tärkeimpiin toimiin tasa-arvon alalla? Anna Diamantopouloun komission puolesta antama vastaus (23. tammikuuta 2003) Maksusitoumusmäärärahojen siirtäminen ei vaikuta mihinkään Equal-ohjelman toimiin jäsenvaltioissa, vaan se koskee aihepiirikohtaisille verkoille Euroopan tasolla myönnettäviä varoja. Näitä verkkoja perustetaan nyt komission, jäsenvaltioiden ja muiden tämän alan toimijoiden yhteistyönä. Verkkojen tehtävänä on analysoida ja validoida kehittämiskumppanuuksissa toteutetun työn tuloksia. Tämän vuoksi on loogista, että työskentely näiden verkkojen puitteissa käynnistyy vasta sitten, kun tuloksia aletaan saada. Kaikki aihepiirikohtaiset verkot on määrä saada käyntiin vuoden 2003 kuluessa. Maksumäärärahojen siirto johtuu siitä, että Equal-aloitteen ensimmäiseen vaiheeseen (toiminto 1) kuului jäsenvaltiotason kehittämiskumppanuuksien ja kansainvälisten kumppanuuksien käynnistäminen eli toiminta, jonka kustannukset eivät olleet valtavat. Equal-ohjelmien täytäntöönpanovaihe (toiminto 2) käynnistyi toukokuussa 2002. Nykyisessä järjestelmässä korvataan todelliset kustannukset, joten siitä hetkestä, kun kustannukset aiheutuvat tuensaajalle, kuluu väistämättä jonkin aikaa, ennen kuin tieto kulkeutuu hallintoviranomaiselle maksuviranomaisen vahvistettavaksi ja lähetettäväksi edelleen komissiolle ja maksun suorittamiseksi tämän perusteella. Jäsenvaltioille ja komissiolle oli jo yhteisöaloiteohjelmista neuvoteltaessa ja niitä hyväksyttäessä selvää, että rahoituksen jakautuminen eri vuosille ei vastaa ohjelmien odotettavissa olevaa täytäntöönpanoa. Tämä oli välttämätöntä, jotta varmistettiin Equal-talousarvioiden olevan Berliinissä vuonna 1999 kokoontuneen Eurooppa-neuvoston vuosiksi 20002006 hyväksymien rahoitusnäkymien mukaiset.